text: 31-årig rumæner udleveret fra Bukarest og fængslet
  11 maj 2017 kl. 21.07
  En 31-årig rumæner har været efterlyst internationalt for en stribe indbrud i varebiler i Danmark. Onsdag blev han udleveret fra Bukarest – og straks varetægtsfængslet i Sønderborg.
  Sammen med en makker, som er anholdt tidligere på måneden, mistænkes den 31-årige for at stå bag indbrud i varebiler i Sydøstjyllands Politikreds i februar.
  Men sagen håndteres af Udlændingekontrol-afdelingen i Padborg under Syd- og Sønderjyllands Politi. Når en mistænkt anholdes i udlandet med tyvekoster fra indbrud i en af de 12 danske politikredse, varetager UKA – som afdelingen kaldes i daglig tale – efterforskningen og udformning af anklageskrift.
  I den aktuelle sag viser det sig, at en del af tyvekosterne stadig befinder sig i Tyskland, som UKA har et udvidet samarbejde med.
  Det var også derfor, at den udleverede rumæner blev fremstillet i et lukket grundlovsforhør i Sønderborg. Her blev han varetægtsfængslet til 31. maj. Syd- og Sønderjyllands Politi kan derfor ikke oplyse flere detaljer om sagen.
  